b"\n_START_ARTICLE_\nHeliktit\n_START_PARAGRAPH_\nHeliktit (iz gr. helix (\xe1\xbc\x95\xce\xbb\xce\xb9\xce\xbe) 'viba, spirala' + tit) je navadno tanek ukrivljen ali zalomljen kapnik, saj lahko raste v vse smeri. Najve\xc4\x8dji heliktit v Sloveniji je v Leopardovi jami, stegnjen bi meril ok. 1 m.\n_START_SECTION_\nNastanek\n_START_PARAGRAPH_\nVzroki za nastanek heliktitov niso povsem pojasnjeni. Klju\xc4\x8dno vlogo ima o\xc4\x8ditno kapilarni dvig vode, ki izni\xc4\x8di silo te\xc5\xbenosti in omogo\xc4\x8di odlaganje zlasti kalcita in aragonita v nepri\xc4\x8dakovanih smereh. Danes ka\xc5\xbee, da kapilarnost ni odvisna le od tankosti cevke, ampak tudi od biotskih dejavnikov. Nekdaj se je predvidevalo, da je razli\xc4\x8dna usmerjenost heliktitov posledica gibanja jamskega zraka, vendar je predpostavka dvomljiva, saj se gibanje jamskega zraka (zaradi nihanja zra\xc4\x8dnega tlaka na povr\xc5\xa1ju) spreminja mnogo hitreje kot raste kapnik, ve\xc4\x8d heliktitov pa so na\xc5\xa1li v zasutih dvoranah s tako reko\xc4\x8d nezaznavno sapo."